tartuNLP/wikipedia-smugri-20251201 huggingface dataset:
Mustafa Džemiljev

Mustafa Abduldžemiljoglu Džemiljev (Kõrõmoglu) (krimmitatari keeles Mustafa Abdülcemil oğlu Cemilev (Qırımoğlu); ukraina keeles Мустафа Джемілєв; sündinud 13. novembril 1943 Mižrittšjas Krimmi ANSV-s Vene NFSV-s) on Ukraina poliitik, krimmitatarlaste rahvusliku liikumise juhte, inimõigusaktivist, endine dissident ja poliitvang.
18. mail 1944 küüditati tema pere koos teiste krimmitatarlastega Krimmist Usbeki NSV-sse. 1962. aastal astus Taškendi maaparanduse instituuti, kust ta 1965. aastal eksmatrikuleeriti poliitilistel põhjustel. Ajavahemikus 1966–1986 korduvalt istunud vangilaagrites (kokku 15 aastat). Pärast Ukraina iseseisvumist 1991. aastal lülitus poliitilisse ellu. Aastatel 1991–2013 oli Krimmitatari Rahva Medžlisi esimees. Alates 1998. aastast on Ülemraada liige ja 2014. aastast Ukraina presidendi volinik krimmitatari rahva asjades. 
2013. aastal Ülemraadas toimunud arutelus armeenlaste genotsiidi tunnistamise seaduse eelnõu üle esines Džemiljev selle kriitikaga.
Vürst Jaroslav Targa orden

Vürst Jaroslav Targa orden (ukraina keeles "орден князя Ярослава Мудрого") on 1995. aastal asutatud Ukraina teenetemärk, mida antakse riigiteenistuses osutatud teenete tunnustamiseks ja välismaalastele Ukraina riigile osutatud teenete eest. Kuni 1998. aastani oli Ukraina kõrgeim riiklik aumärk.
Ordenil on viis järku; kõrgeim on I järk. Ordeni I ja II järk omavad ordenimärki ja ordenitähte, III, IV ja V järk ainult ordenimärki. 
Ainsana endistest Ukraina presidentidest on Vürst Jaroslav Targa ordeni pälvinud Leonid Kravtšuk, kes sai 1996. aastal V, 1999. aastal IV, 2004. aastal III, 2007. aastal II ja 2020. aastal I järgu. 
Baltimaade riigipeadest on saanud ordeni (I järgu) Valdas Adamkus, Vaira Vīķe-Freiberga, Valdis Zatlers, Raimonds Vējonis, Kersti Kaljulaid, Egils Levits, Gitanas Nauseda ja Alar Karis. Baltimaade peaministritest on ordeni saanud Andrius Kubilius, Jüri Ratas ja Kaja Kallas (ordeni II järk).
Helmholtzi võrrand

Helmholtzi võrrand on Hermann von Helmholtzi järgi nimetatud lineaarne osatuletistega diferentsiaalvõrrand kujul:
formula_1
kus formula_2 on Laplace'i operaator, formula_3 on lainearv ja formula_4 on amplituud.
Võrrandi päritolu ja kasutus.
Helmholtzi võrrand kerkib esile füüsikalisi nähtusi kirjeldavatates aja- ja ruumimuutujaid sisaldavates osatuletistega diferentsiaalvõrrandite lahendamisel. Näiteks eeldades igas ruumipunktis lihtharmoonilisi võnkumisi esitab Helmholtzi võrrand lainevõrrandi ajast sõltumatul kujul ja seeläbi võimaldab lihtsustada lainelevi nähtuse analüüsi keskendudes vaid normaalvõnkevormide ruumimuutlikkuse analüüsile.
Näiteks vaadeldes lainevõrrandit kujul:
 formula_5
Eeldades lihtharmoonilisi võnkumisi on lahendis formula_6 aja ja ruumimuutujud eraldatavad: formula_7 Asendades viimase algsesse lainevõrrandisse saame muutujad eraldada:
 formula_8
Muutujate eraldamise võtte kohaselt leidub antud harilikule diferentsiaalvõrrandile lahend siis ja ainult siis, kui võrrandi mõlemad pooled võrduvad konstandiga. Valides konstandiks formula_9 saame
formula_10 
ja
formula_11
Korrutades esimest eraldatud muutujatega diferentsiaalvõrrandit "A"-ga saame Helmholtzi võrrandi:
formula_12
Oma seotuse tõttu lainevõrrandiga kerkib Helmholtzi võrrand esile paljudes erinevates füüsika valdkondades nagu elektromagnetism, seismoloogia ja akustika.
Sinu Mets

Sinu Mets on kord kvartalis ilmuv perioodiline väljaanne, metsaomanikele mõeldud õppeleht. 
Esimene Sinu Metsa number ilmus 2003. aastal. Neli esimest numbrit ilmusid ajavahemikul 2003–2006 mitteperioodiliselt ajalehena, mida andis välja MTÜ Tähevalgus.
Perioodiliselt ilmub alates 5. numbrist, mis ilmus 16. novembril 2006. Sinu Metsa väljaandja oli kuni 2022. aasta lõpuni SA Erametsakeskus. 2023. aasta sügisest annab õppelehte välja MTÜ Eesti Erametsaliit. 
2022. aasta lõpuni oli Sinu Metsa peatoimetaja Viio Aitsam. 2023. aastast on peatoimetaja Anniki Leppik. 
Aastatel 2006–2010 ilmus A4-formaadis 16-leheküljelise vihikuna, alates 2011. aastast on 36-leheküljeline. Seoses mahu suurenemisega jaotati sisu nelja suuremasse rubriiki: näpunäited ja teave metsaomanikele; uudised ja teave jahimeestele; kirjutised metsakooslusest; teated ja ametlik informatsioon.
2008. aastal ilmus Sinu Metsa 48-leheküljeline erinumber linnas elavatele metsaomanikele. 2016. aasta 26. oktoobril ilmus Sinu Metsa tavaformaadis erinumber vene keeles.
Hiljem on õppelehe mahtu vähendatud, praegu ilmub see 28-leheküljelisena. 
Kõige pikemalt on Sinu Mets ilmunud Maalehe vahel. 2015-2024 ilmus Sinu Mets Postimehe vahel. 2025. aastast ilmub õppeleht taas Maalehe vahel. 
Paberlehte levitavad erametsaomanikele ka metsaühistud.
Sinu Mets on loetav ka elektrooniliselt.
Uhnaagijn Hürelsüh

Uhnaagijn Hürelsüh (mongoli keeles Ухнаагийн Хүрэлсүх; sündinud 14. juunil 1968 Ulaanbaatar) on Mongoolia poliitik (Mongoolia Rahvapartei), aastast 2021 riigi president. 
Uhnaagijn Hürelsüh lõpetas 1989. aastal Mongoolia Sõjalise Kõrgkooli ja 1994. aastal Riigihalduse ja Juhtimise Instituudi. Juristidiplomi sai ta Mongoolia Riiklik Ülikoolist 2000. aastal. 1989–1990 teenis ta Mongoolia Rahvaarmees poliittöötajana. 1987. aastal astus ta Mongoolia Rahvarevolutsioonilisse Parteisse. 1991–1994 töötas ta Mongoolia Rahvarevolutsioonilise Partei Keskkomitees. 1994–1996 ja 1999–2000 oli ta Mongoolia Rahvarevolutsioonilise Partei parlamendifraktsiooni nõunik. 1997–2005 oli ta Mongoolia Rahvarevolutsioonilise Partei noorteorganisatsiooni juht. 
Aastatel 2000–2004 kuulus ta Mongoolia Rahvarevolutsioonilise Partei juhtkonda ja 2008–2013 oli partei peasekretär. Tema initsiatiivil nimetati Mongoolia Rahvarevolutsiooniline Partei 2010. aasta novembris ümber Mongoolia Rahvaparteiks. 2000–2008 oli ta Mongoolia parlamendi liige ja samaaegselt 2004–2006 eriolukordade minister ja 2006–2008 inspektsiooniminister. 2012–2014 oli ta jälle parlamendi liige. 2014–2017 oli ta Mongoolia peaministri asetäitja. 
4. oktoobrist 2017 kuni 27. jaanuarini 2021 oli ta Mongoolia peaminister. 
21. novembrist 2017 kuni 25. juunini 2021 oli ta Mongoolia Rahvapartei Keskkomitee esimees. 
Alates 25. juunist 2021 on Uhnaagijn Hürelsüh Mongoolia president.
2019. aasta Ukraina presidendivalimised

2019. aasta Ukraina presidendivalimised toimusid kahes voorus. Esimene voor toimus 31. märtsil 2019. aastal ja teine voor 21. aprillil 2019. 
Kandidaadid.
Registreeritud kandidaadid.
Ukraina keskvalimiskomisjon registreeris 44 kandidaati, kellest 4 olid naised. 5 kandidaati võttis enne 7. märtsi oma kandidatuuri tagasi.
Kandidaatide populaarsus 2019. aasta märtsi lõpus.
2019. aasta märtsis avalikustas uuringuagentuur Reiting oma 22.-27. märtsil 2019 kõigis Ukraina regioonides läbi viidud küsitluse tulemused, milles küsiti, millise kandidaadi poolt valijad presidendivalimistel hääletaksid. Kolm populaarseimat kandidaati olid Volodõmõr Zelenskõi, Petro Porošenko ja Julia Tõmošenko.
Loobunud kandidaadid.
Ukraina keskvalimiskomisjon registreeris 2019. aasta veebruaris kandidaadiks ka Ukraina erivägede ülema asetäitja Sergi Krõvonosi, kelle kandidatuuri esitas erakond ATO sõdurid, kuid järgmisel kuul ta loobus kandideerimast ning teatas edaspidi Porošenko toetamisest.
Korraldamine.
22. märtsil 2019 pöördus president Porošenko Ukraina kirikute ja usuühingute nõukogu organisatsioonide poole, et need teeksid üleskutse, mille kohaselt tuleks vältida valimiste ajal vägivalda.
OSCE jälgis valimiste läbiviimist 2019. aasta veebruaris ja märtsis enne esimese vooru valimispäeva. 25. märtsi 2019. aasta seisuga oli Ukraina Keskvalimiskomisjon registreerinud 2020 välisvaatlejat. 30. märtsil 2019 alustas valimiste ajal julgeoleku tagamiseks tänavatel, bussi-, lennu- ja raudteejaamades patrullimist julgeolekuteenistuse SBU eriüksus Alfa. 28. märtsil 2019 teatas Riiklik Juurdlusbüroo, et töötab 30.-31. märtsil kõrgendatud valmisolekus. OSCE hinnangul käis 31. märtsil 2019 toimunud esimeses voorus konkurents võimu nimel, kus valijatel oli suur valik kandidaate ning osalesid suurel arvul. OSCE märkis samuti, et olemasolevad seadused võimaldavad pidada demokraatlikke valimisi, kuid neid ei rakendatud enne valimispäeva, põhiõigused olid tagatud ning kandidaadid said vabalt kampaaniat teha.
Tulemused.
Esimene voor.
31. märtsil 2019 toimunud presidendivalimiste esimeses voorus kogus Zelenskõi 30,24% häältest ja Porošenko 15,95% häältest. Enne teise vooru toimumist viis Kiievi rahvusvaheline sotsioloogia instituut (KMIS) läbi küsitluse, mille kohaselt oli 72,2% küsitletutest valmis hääletama teises voorus Zelenskõi ja 25,4% Porošenko poolt.
Teine voor.
Presidendivalimiste teine voor toimus 21. aprillil 2019. Välismaa valimisringkonnas sai Porošenko 54,73% ja Zelenskõi 43,78% häältest. Kui kõik valimiste teises voorus antud hääled olid kokku loetud, siis selgus, et valimised võitis Zelenskõi, kes kogus 73,22 %; Porošenko sai 24,45% häältest.
Tomáš Petříček

Tomáš Petříček (sündinud 27. septembril 1981 Rokycanys) on Tšehhi poliitik (Tšehhi Sotsiaaldemokraatlik Partei).
2004. aastal sai ta Prahas Karli ülikoolis bakalaureusekraadi politoloogia ja rahvusvaheliste suhete alal ning 2006. aastal samas magistrikraadi rahvusvaheliste suhete alal. 2009. aastal sai ta Brüsselis Rahvusvaheliste ja Strateegiliste Uuringute Keskuses (CERIS) magistrikraadi riigijuhtimise ja arengupoliitika alal ning 2010. aastal Warwicki Ülikoolis magistrikraadi rahvusvahelise poliitilise ökonoomia alal. Doktorikraadi sai ta Karli ülikoolis 2014. aastal rahvusvaheliste suhete alal. 
Aastatel 2012–2014 töötas ta mittekoosseisulise õppejõuna Karli ülikoolis. 2014–2017 töötas ta Euroopa Parlamendis nõunikuna. 2017. aasta maist kuni detsembrini töötas ta töö- ja sotsiaalministri asetäitjana. 2018. aasta jaanuarist kuni juulini oli ta Euroopa Parlamendi nõunik. 2018. aasta augustist oktoobrini oli ta Tšehhi välisministri asetäitja.
Alates 16. oktoobrist 2018 kuni 12. aprillini 2021 oli Tomáš Petříček Tšehhi välisminister.
Ideri Ülikool

Ideri Ülikool (mongoli keeles Идэр дээд сургууль) on eraülikool Ulaanbaataris Mongoolias.
Ideri Ülikool on asutatud 1995. aastal.
Codex Regius

Codex Regius (islandi keeles "Konungsbók"; tõlkes 'Kuningaraamat'), arhiivitähistusega GKS 2365 4º ("Gammel Kongelig Samling"), on keskaegne Islandi manuskript (koodeks), milles on kirjas "Vanema Edda" moodustavad 29 vanapõhjakeelset poeemi.
Codex Regiuse päritolust ja varasest ajaloost on väga vähe teada, kuid arvatakse, et see kirjutati 1270. aasta paiku.
On teada, et 1643. aastaks oli see Lõuna-Islandil asuva Skálholti piiskopi Brynjólfur Sveinssoni valduses, kes saatis selle 1662. aastal sünnipäevakingina Taani kuningas Frederik III-le. 
Mõnede teadlaste arvates on võimalik, et manuskripti saatis Brynjólfurile Islandi poeet Hallgrímur Pétursson. Seejärel hoiti seda pikka aega Kopenhaagenis asuvas Taani Kuninglikus Raamatukogus. 21. aprillil 1971 saadeti koodeks tagasi Islandile, kus seda hoitakse Reykjavíkis asuvas Árni Magnússoni instituudis. Kuna õhutransporti ei peetud piisavalt turvaliseks, toimetati manuskript Islandile laevaga, mida saatis sõjaväeline eskort.
Mongoolia Rahvusvaheline Ülikool

Mongoolia Rahvusvaheline Ülikool (mongoli keeles Монгол олон улсын дээд сургууль, inglise keeles Mongolia International University) on eraülikool Ulaanbaataris Mongoolias.
Mongoolia Rahvusvaheline Ülikool on asutatud 2002. aastal. Õppetöö toimub inglise keeles.
Arthur Wellesley (täpsustus)

Arthur Wellesley võib viitada järgnevatele inimestele:
Klot (täpsustus)

Klot on mitme aadlisuguvõsa nimi:
Vechta kreis

Vechta on kreis ("Landkreis") Saksamaal Alam-Saksi liidumaal. Sellega külgnevad (põhjast ja päripäeva) Oldenburgi, Diepholzi, Osnabrücki ja Cloppenburgi kreis. Kreisi pindala on 813 km². 31. detsembril 2017 elas seal 140 540 inimest.
Koos Cloppenburgi naaberkreisiga on kreis tugevalt katoliiklik peamiselt luterlikus piirkonnas, olles nii üks Saksamaa kõige konservatiivsemaid piirkondi. Liidupäeva valimistel moodustab kreis koos Cloppenburgi kreisiga Cloppenburg-Vechta valimisringkonna, mis on traditsiooniliselt olnud CDU tugevaimaks valimisringkonnaks.
Ajalugu.
13. sajandil omandas piirkonna Münsteri piiskop ja sellest sai osa tema vaimulikust riigist. Kui Saksamaa vaimulikud riigid 1803. aastal kaotati, anti Vechta Oldenburgile, kuigi vaimulikult kuulus see endiselt Münsterisse. Sellest tulenevalt kasutatakse piirkonna jaoks ka nime Oldenburger Münsterland (koos Cloppenburgi kreisiga). Praegune kreis loodi 1945. aastal ja sellest sai osa äsjaloodud Alam-Saksi liidumaast.
Loodus.
Maastik on üldiselt tasane. Ainult lõuna pool on Damme linna lähedal mäeahel, mida kutsutakse Damme mäed ("Dammer Berge"). Dümmeri järve läänekallas koos külgnevate soodega on samuti kreisi osa.
Elupaigatüüp

Loodusdirektiivi elupaigatüüp ühendab omadustelt sarnaseid elupaiku, mille säilitamist peetakse Euroopa Liidus oluliseks, nende kaitseks on moodustatud Natura 2000 alad. Elupaigatüübid on loetletud Loodusdirektiivi I lisas; iga Euroopa Liidu liikmesriik, sealhulgas Eesti, on koostanud tema territooriumil esinevate elupaigatüüpide kirjeldused.
I lisas olevate elupaigatüüpide rühmad on järgmised:
Igas elupaigatüüpide rühmas on allrühmad ja neisse liigutavad elupaigatüübid. Igale elupaigatüübile on antud originaalne numbriline kood, paljude koodide juures on lisaks tärn (näiteks *1150 Rannikulõukad). Tärniga tähistatakse esmatähtsaid elupaigatüüpe, mida kõik liikmesriigid peavad säilitama seal, kus nad esinevad. Loodusdirektiivi elupaigad inventeeritakse ja nende seisundit seiratakse perioodiliselt (2013–2018 andmeid töödeldakse).
Toomas Hõrak

Toomas Hõrak (22. märts 1951 Tartu – 25. veebruar 2020 Tallinn) oli eesti lavastuskunstnik.
Aastatel 1958–1969 õppis ta Tartu 2. Keskkoolis. Tartu Kunstikooli lõpetas 1975. aastal tarbekunsti erialal. 1980. aastal lõpetas Eesti NSV Riikliku Kunstiinstituudi klaasikunsti erialal.
Aastatel 1980–1994 oli Tallinnfilmi kunstnik-lavastaja. Hiljem on tegutsenud vabakunstnikuna ja õpetanud Eesti Kunstiakadeemias stsenograafiat. Tema karikatuure ilmus ajakirjas Pikker. Kujundanud filme ja telesaateid, oli 2004. aasta üldlaulupeo kunstnik.
Alates 1989. aastast oli ta Eesti Kinoliidu liige.
Eustratius (Zorja)

Eustratius (ukraina keeles "Євстратій"; kodanikunimega "Іван Зоря" "Ivan Zorja"; sündinud 21. oktoobril 1977 Tšerkassõs) on Ukraina Õigeusu Kiriku Tšernigivi ja Nižõni ülempiiskop (ukraina keeles "Архієпископ Чернігівський і Ніжинський").
Teenistus vaimulikuna.
2019. aasta veebruari alguses sai temast UÕK Püha Sinodi mittealaline liige. UÕK eestseisja Epifanius nimetas ta 6. märtsil 2019 enda kui kiriku välissuhete osakonna juhi üheks asetäitjaks.
2. veebruaril 2023 määrati ta vastloodud Bylotserkivi piiskopkonna valitsevaks piiskopiks. Metropoliit Epifanius ülendas Eustratius Zorja ka metropoliidiks.
Damme mäed

Damme mäed on kõrge, metsane seljak (kuni 146 m üle merepinna) Oldenburger Münsterlandis Vechta kreisi lõunaosas Alam-Saksimaa lääneosas Saksamaal.
Geograafia.
Paiknemine.
Damme mägede seljak, mis on umbes 15 km pikk ja vaid mõni km lai, asub Põhja-Saksa madaliku lõunaservas umbes 34 km Osnabrückist põhjas. See paikneb Dümmeri looduspargis Damme linna lähedal, mis on piirkonna keskel, ning Lohne (põhjas), Steinfeldi (põhjas), Diepholzi (idakirdes), Neuenkirchen-Vördeni (edelas) ja Holdorfi (loodes) vahel. Idas voolab Hunte jõgi lõunast põhja seljakust mööda; läänes voolab samas suunas Hase jõgi.
Damme mäed asuvad Oldenburger Münsterlandi edelaosas, mistõttu on kohalik Signalberg (146 m) kõrgeim kõrgus. Kirdesse ulatuvad Großes Moor (Vechta lähedal) ja Kellenberg; seljakust idas on Dümmer ja selle taga Stemweder Berg, lõunas – Großes Moori teisel küljel (Damme lähedal) – on TERRA.vita looduspargis Wiehen ja läänes Hase oru teisel küljel on Ankumi kõrgendik.
Watersheds.
Damme mäed asuvad Weseri-Emsi veelahkmel: kõik ojad ja jõed, mis voolavad seljakult itta, voolavad Hunte kaudu Weserisse; need, mis voolavad läände, voolavad Hase kaudu Emsi.
Geoloogia.
Damme mäed on osa reast jääaja otsamoreenidest Saale jäätumise niinimetatud "Drenthe I" etapist. Lingeni kõrgendik, Ankumi kõrgendik, Kellenberg ja Brelinger Berg kuuluvad ka selle pinnamoreeni, mida kutsutakse ka "Rehburgi faasiks", mis võib olla umbes 230 000 aastat vana. Rehburgi mäed Steinhuder Meeri ääres ei ole siiski moreeni osad.
Koos oma peaaegu sümmeetrilise analoogi, Ankumi kõrgendikuga, on Damme mägedel selle pinnamoreeni kõige märgatavamad liustikuhõlmad. See täitis Artlandi madalikuorva. Rauamaaki leidub sügaval mägede all.
Maastikukujundus.
Damme mägede õrnalt ümardunud seljakul vahelduvad metsased künkad ja orud aasade, põldude ja karjamaadega (näiteks koppel). Jalgratturitele ja matkajatele on palju võimalusi loodusliku keskkonna nautimiseks.
Järv "Damme Bergsee", pindalaga umbes 25 ha, pakub varjupaika haruldastele loomadele ja taimedele, mida kirjeldatakse loodusraja abil. Selles piirkonnas esineb palju ohustatud taimeliike: seni 364 soontaimest on 68 liiki Alam-Saksi ohustatud liikide punases nimekirjas. Üks eriti tähelepanuväärne rühm loomi on roomajad, keda seal esineb 4 liiki: nastik, kivisisalik, arusisalik ja vaskuss. Linnuriigist on 5 liiki rähne, samuti metskurvits, kuuse-käbilind ja must-kärbsenäpp. 1974. aastal elas sellel metsaalal isegi siniraag, kuid talunik lasi ta maha. Seal elutseb kolm Saksamaa suurimat kohalikku põrnikat: põderpõrnikas, ninasarvikpõrnikas ja maipõrnikas.
Huvipaigad.
Damme mägede huvipakkuvate kohtade hulgas on lisaks metsadele ka Steigenbergi (edelas) ja Mordkuhlenbergi (pähjas) vaatetornid. Viimasest on vaade enamusele seljakule, Dümmeri looduspargile, Oldenburger Münsterlandile, Wiehenile ja Dümmerile.
Mäed.
Kõrgemad Damme mägede tipud (kõrgus meetrites üle merepinna):
Veekogud.
Damme mägede veekogud:
Järved
Jõed
Tornid.
Mordkuhlenbergil ja Steigenbergil on vaatetornid. Signalbergil on Bundeswehri ülekandemast ja põhjanõlval on 134 m kõrge Deutsche Telekomi teletorn.
Kiievi Püha Vladimiri katedraal

Kiievi Püha Vladimiri katedraal (ukraina keeles "Собор святого рівноапостольного великого князя Володимира") on Kiievi suurvürstile Vladimir Pühale pühitsetud õigeusu kirik Ukraina pealinnas Kiievis.
Lewis Dunk

Lewis Carl Dunk (sündinud 21. novembril 1991 Brightonis) on Inglismaa jalgpallur, kes mängib keskkaitsjana Premier League'i klubis Brighton &amp; Hove Albion ja Inglismaa jalgpallikoondises.
Ta alustas Brighton &amp; Hove Albionis klubikarjääri 2010. aastal. Hooaja 2011–12 vältel kuulus ta esimest korda Brighton &amp; Hove Albioni põhikoosseisu. Hooajal 2013–14 mängis kuu aega laenul Inglismaa tugevuselt kolmanda liiga klubis Bristol City. Hooajal 2016–17 sai Dunk Brighton &amp; Hove Albioniga esiliigas teise koha ja tõusis esimest korda klubi ajaloos Premier League'isse. Samal hooajal valiti Dunk Inglismaa esiliiga sümboolsesse koosseisu. 2020. aastal valiti Dunk Brighton &amp; Hove Albioni aasta mängijaks.
Inglismaa jalgpallikoondises tegi Dunk debüüdi 15. novembril 2018 sõprusmängus USA vastu.
Dale Stephens

Dale Christopher Stephens (sündinud 12. detsembril 1989 Boltonis) on Inglismaa jalgpallur, kes mängib keskpoolkaitsjana Premier League'i klubis Brighton &amp; Hove Albion.
Ta alustas klubikarjääri 2007. aastal Inglismaa tugevuselt neljandas liigas mängivas klubis Bury. Stephens on mänginud kõikidel Inglismaa liigasüsteemi astmetel, alates kuuendast liigast lõpetades Premier League'iga.
Brighton &amp; Hove Albioniga liitus ta 2014. aastal. Hooajal 2016–17 sai ta klubiga esiliigas teise koha. Alates hooajast 2017–18 on Stephens mänginud Inglismaa kõrgliigas.
Damme (Dümmer)

Damme on linn Saksamaal Alam-Saksi liidumaal Vechta kreisis. Linna pindala on 104,45 km². 31. detsembril 2017 elas seal 17 049 inimest. Linn asub umbes 25 km Vechtast lõunas ja 36 km Osnabrückist kirdes.
Metsade elupaigad

Metsade elupaigad on loodusdirektiivi I lisas määratletud üks elupaigatüüpide rühm.
Eestis on metsaelupaigatüüpe 11. Seejuures kuulub neist üks ranniku- ja sisemaaluidete elupaikade rühma (koodiga 2180), teised metsade rühma (koodnimetused algavad numbriga 9). Metsaelupaikade inventeerimiseks koostatud täpsemad juhised asuvad Kliimaministeeriumi kodulehel. Metsaelupaikade pindalast annab ülevaate Keskkonnaagentuuri aastaraamat "Mets". Viimaseil andmeil on kõige ulatuslikumalt levinud vanad loodusmetsad, siirdesoo- ja rabametsad ning soo-lehtmetsad.
Eesti metsaelupaigatüübid.
Eestis võib leiduda veel kahte metsaelupaigatüüpi (ranniku esikmetsad [9030] ja Kesk-Euroopa nõmmemetsad [91T0]), mida praegu teistest kooslustest ei eristata.
Josh Murphy

Joshua Murphy (sündinud 24. veebruaril 1995 Wembleys) on Inglismaa jalgpallur, kes mängib äärepoolkaitsjana Inglismaa tugevuselt kolmanda liiga klubis Oxford United.
Ta alustas klubikarjääri Norwich Citys, mille noorteakadeemiaga liitus 2006. aastal. Klubi põhimeeskonnas tegi ta Inglismaa kõrgliigas debüüdi hooajal 2013–14. Hooaegadel 2014–15 ja 2015–16 mängis ta laenul esiliiga klubides Wigan Athletic ja Milton Keynes Dons. Hooajal 2015–16 valiti ta mängijate poolt Milton Keynes Donsi hooaja parimaks mängijaks. Hooaegadel 2016–17 ja 2017–18 mängis Murphy Norwich Cityga Inglismaa esiliigas.
2018. aasta juunis sõlmis ta nelja-aastase lepingu Inglismaa kõrgliigaklubiga Cardiff City. Arvatav üleminekusumma oli 11 miljonit naelsterlingit. 30. septembril 2018 lõi ta mängus Burnley vastu oma esimese värava Inglismaa kõrgliigas. Sel hooajal lõi ta Inglismaa kõrgliigas kokku kolm väravat. Alates hooajast 2019/20 mängis ta Cardiff Cityga Inglismaa esiliigas. Hooajal 2021/22 oli ta Cardiff Cityst laenul Inglismaa esiliigaklubis Preston North End.
2022. aasta juulis sõlmis ta kaheaastase lepingu Oxford Unitediga.
Aastatel 2012–2014 mängis Murphy Inglismaa noortekoondistes.
Tema kaksikvend Jacob Murphy on samuti jalgpallur.
Endla kraav

Endla kraav on mitme Eesti vooluveekogu nimi:
Floyd Ayité

Floyd Ama Nino Ayité (sündinud 15. detsembril 1988 Bordeaux's) on Prantsusmaal sündinud Togo jalgpallur, kes mängib ründava poolkaitsjana Prantsusmaa esiliiga klubis Valenciennes ja Togo jalgpallikoondises.
Ta alustas klubikarjääri 2008. aastal Bordeaux' Girondinsis. Karjääri esimesed kaheksa aastat veetis ta Prantsusmaa klubides. Lisaks Bordeaux' Girondinsile mängis ta veel Angersis, Nancys, Reimsis ja Bastias.
2016. aasta juulis sõlmis ta kolmeaastase lepingu Inglismaa esiliiga klubiga Fulham. Hooajal 2017–18 kindlustati pääs kõrgliigasse. Esimese värava Inglismaa kõrgliigas lõi Ayité 9. märtsil 2019 mängus Leicester City vastu.
Aastatel 2019–2021 mängis ta Türgi klubis Gençlerbirliği.
2021. aasta augustis naasis ta Prantsusmaale, sõlmides kaheaastase lepingu Valenciennes'iga.
Togo jalgpallikoondises tegi Ayité debüüdi 2007. aastal. Koondisekarjääri esimese värava lõi ta 19. novembril 2008 sõprusmängus Rwanda vastu. Ta on kuulunud Togo koondisse 2013. ja 2017. aasta Aafrika rahvaste karikavõistlustel.
Tema vanem vend Jonathan Ayité on samuti jalgpallur.
Rõuge muinastalu

Rõuge muinastalu on eksperimentaalarheoloogiline talukompleks, kuhu on rajatud arhailisi ehitusvõtteid kasutades noorema rauaaja hoonete rekonstruktsioonid. Muinastalu asub Võru maakonnas Rõuge vallas Rõuge alevikus Tindi- ehk Ööbikuoru lõunaserval. Kompleksi lähedusse jäävad Rõuge linnamägi ja muinasasula.
Muinastalus toimuvad mitmesuguste vanapäraste töövõtete kursused ja muinasaega tutvustavad temaatilised üritused. 
Muinastalu rajamise ajalugu.
Eestisse eksperimentaalarheoloogia keskuse rajamise idee autor on arheoloogia populariseerija Viire Kobrusepp (Pajuste), eeskujuks Taanis Lejres tegutsev samalaadne keskus. Rõuges alustati Viire ja käsitööõpetaja Tiit Kobrusepa eestvedamisel rauaaegse elamu rekonstruktsiooni ehitamist 2010. aasta suve algul ning arheoloogiatudengite ja vabatahtlike töö kaasabil valmis see 2011. aasta suveks. Testimaks hoone kvaliteeti, eelkõige soojapidavust, korraldati 2012. aasta talvel nädalane niinimetatud elamiseksperiment, mille käigus viis Tartu Ülikooli arheoloogiatudengit elasid muinasmajas, küttes iga päev kerisahju ning fikseerisid regulaarselt temperatuuri majas sees ja väljas. Ettevõtmine leidis kajastust nii Eesti kui ka rahvusvahelises meedias.
Kõrvalhoonete ehitamise ettevalmistustöid alustati 2013. aastal. 2015. aastal valmisid lihtsa konstruktsiooniga ait ja suveköök, 2016. aastal sai katuse alla sepikoda ning 2018. aastaks lõpetati põhijoontes ka loomalaut.
Koostöös Tartu Ülikooli Ajaloo ja arheoloogia instituudi ning Tartu Ülikooli Viljandi Kultuuriakadeemiaga on muinastalus korraldatud kursustel õpetatud muinasaja töövõtteid: puutööd (sh ehituskunsti), savinõude valmistamist, raua- ja tinatöötlemist, tekstiilitööd jne. Alates 2017. aastast on talus ühel juulikuu laupäeval korraldatud Rõuge muinaspäeva, mille käigus pakutakse kõigile mineviku eluolu huvilistele temaatilisi käsitöö õpitubasid, ettekandeid, muusikat ja muid kaugemat ajalugu tutvustavaid tegevusi.
Hooned ja nende ehitusviis.
Talus on kokku viis hoonet: elumaja, ait, laut, sepikoda ja suveköök. Hoonetel on katsetatud erinevaid ehitustehnilisi võtteid. Peale suveköögi on kõik hooned ristpalkehitised, mille seinapalgid on nurkadest ühendatud nn koerakaelatapiga. Ristpalkhooned toetuvad maapinnale laotud kividele, tänapäeva mõistes vundament puudub. Peamised ehitusel kasutatavad tööriistad on kirved, peitlid, liimeistrid jm, samas kui saage on tarvitatud vaid metsas ehituspalkide langetamisel ning vändaga puuri salapunnide aukude tegemisel seinapalkidesse. Palkidest kisklaudade lõhestamist takistavate okste ja keerdus puidukiudude läbiraiumiseks pruugiti selleks spetsiaalselt valmistatud raiumisrauda.
Laihjärv

Laihjärv (ka Luikjärv) on järv Võru maakonnas Rõuge vallas Kärinä külas. Järve pindala on 3,8 ha.
Järvi Pikkjärv

Järvi Pikkjärv (ka Pikkjärv) on järv Harju maakonnas Kuusalu vallas Suru külas. Järve pindala on 5,5 ha.
Särgjärv

Särgjärv on mitme Eesti järve nimi:
Kurtna Särgjärv

Särgjärv (ka Kurtna Särgjärv) on järv Ida-Viru maakonnas Alutaguse vallas Konsu külas. Järve pindala on 2,4 ha.
Pahijärv

Pahijärv (ka Põhja-Pahijärv) on järv Võru maakonnas Rõuge vallas Põnni külas. Järve pindala on 4,4 ha. Järve kõrval asub Lõuna-Pahijärv. Mõlemad on osa Kisejärve järvestikust.
Lõuna-Pahijärv

Pahijärv (ka Lõuna-Pahijärv) on järv Võru maakonnas Rõuge vallas Põnni külas. Järve pindala on 3, ha. Järve kõrval asub Põhja-Pahijärv.
Räpina polder

Räpina polder on polder Põlva maakonnas Räpina vallas Lämmijärve kaldal. Poldri pindala on 1408,5 ha. Polder on rahvusvahelise tähtsusega linnuala (Räpina poldri linnuala).
Mbula keel

Mbula keel on Okeaania keelte Põhja-Uus-Guinea harusse kuuluv keel, mida kõneldakse Paapua Uus-Guinea Morobe provintsis.
Kõnelejate arv on umbes 4500.
Fonoloogia.
Mbula keeles on 18 konsonantfoneemi ja 5 vokaalfoneemi.
Süntaks.
Mbula keel on SVO-keel. Kasutatakse eessõnu.
Chris McManus

Chris McManus on Briti psühholoog, Briti Meditsiiniteaduste Akadeemia liige.
Ta lõpetas 1972. aastal Cambridge'i Ülikooli bakalaureusekraadiga psühholoogia alal. Magistrikraadi psühholoogias sai samas 1975. aastal. Samal aastal sai ka Birminghami Ülikoolist magistrikraadi meditsiinis. Aastatel 1993–2002 oli ta University College Londonis psühholoogiaprofessor ja 2002. aastast on samas psühholoogia ja meditsiinihariduse professor.
2002. aastal ilmus Suurbritannias ja USA-s McManuse raamat "Right Hand, Left Hand: The Origins of Asymmetry in Brains, Bodies, Atoms and Cultures". Mitme kirjandusauhinnaga pärjatud raamat tõlgiti hiljem hispaania, rootsi, türgi ja hiina keelde.
Simon Winchester

Simon Winchester (sündinud 28. septembril 1944 Londonis) on Briti literaat ja ajakirjanik, Dalhousie Ülikooli audoktor. 
Ta lõpetas 1966. aastal Oxfordi Ülikooli geoloogia alal. Pärast ülikooli lõpetamist töötas Ugandas Kanada kaevanduskompaniis geoloogina vasemaagi kaevandamisel. 1969. aastal sai ajalehe The Guardian korrespondendiks. Käis ajakirjanikuna maailma eri paigus. 1982. aastal asus tööle ajalehte The Sunday Times. Teinud kaastööd reisiajakirjadele Condé Nast Traveler, Smithsonian Magazine ja National Geographic. Alates 1974. aastast publitseerinud üle 20 raamatu ajaloo-, reisi- ja elulookirjanduse valdkonnas.
Winchester sai 2011. aastal USA kodakondsuse. Elab Berkshire'i maakonnas Massachusettsis.
Räpina mõisa kalmistu

Räpina mõisa kalmistu oli kalmistu Räpina kihelkonnas Räpina mõisa alal. Kalmistu oli von Löwenwoldede perekonnakalmistu. Nõukogude ajal võeti kalmistult liiva.
Subrett

Subrett (prantsuse keeles "soubrette" – 'teenijatüdruk') on nutika, kuid ninaka ja riukaliku koomilise olemusega teenijatüdruku või naispeaosalise usaldusisiku roll prantsuse lavateostes alates 17. sajandist. Sõna tuleneb vanaprantsuse keelest ja tähendab otsetõlkes 'häbelik, osav, kaval'. Inglased ja sakslased võtsid selle mõiste üle kergemat tüüpi koomiliste ooperi- või operetikangelannade iseloomustamiseks. Subretirolle esitasid kergema lüürilise või koloratuurse häälega sopranid. Subreti ülesandeks koomilises ooperis, aga eriti operetis ja laulumängus ("Singspiel") oli kommenteerida härrasrahva käitumist ning kombeid ja hoolitseda majapidamise korrasoleku eest.
Subrett on kergemeelne, koketeerimishimuline ja vahel isegi meesküsimustes agressiivne. On innukas andma nõu ja abistab oma perenaist tema armusuhete korraldamisel ning lahendab osavalt selle käigus esile kerkivaid probleeme. Reeglina on subretid noored neiud, kes on tagasihoidliku sotsiaalse päritolu ja pealiskaudse haridustasemega, pisut lihtsameelsed, kuid alati optimistliku olekuga.
Lavamuusika populaarsuse kasvades laienes mõiste operettides esimesele armastajapaarile assisteerivale, vallatule ja seiklushimulisele naistegelasele, kes hoolitses intriigide ja armastuskolmnurkade kujunemise eest ning liikus sihikindlalt oma liikumapaneva eesmärgi – abielu poole. Nad hoolitsesid pererahva tegemiste varjus oma võimalikult soodsa perekonnaelu kujunemise eest. Reeglina olid nende tähelepanu objektiks varakad, kuid eakad lesestunud või lausa poissmeheks jäänud hertsogid, vürstid ja krahvid ise või nende kergemeelsed pojad. Subreti roll tuli kasutusele ka 20. sajandi keskel esile kerkinud muusikalides.
Prantslased tituleerisid esimeseks subretiks Dorine'i Molière'i näidendis „Tartuffe” (1664), Toinette'i tema komöödias "Le Malade imaginaire" („Ebahaige”, 1673) ja Frosine'i komöödias "L'Avare" („Ihnus”, 1668). Populaarseks subreti rolliks on Susanna Mozarti ooperis Beaumarchais' näidendi "Le Mariage de Figaro" („Figaro pulm”, 1778) järgi. Kuid tagantjärele on subretiks nimetatud ka Poppea rolli, kelle ülesandeks juba ooperiajaloo koidikul oli Monteverdi ooperis "L’incoronazione di Poppea" („Poppea kroonimine”, 1643) tegeleda samade asjadega, millega tegelesid hiljem prantslaste poolt subrettideks nimetatud tegelaskujud. Subrettideks nimetati edaspidi ka teiseplaanilisi, kergemaid ooperirolle, mida esitasid nobeda häälega sopranid, nagu Papagena "Võluflöödis" ("Die Zauberflöte") või Marzelline (Fidelio).
Eestis teatrimaastikul on subreti mõistega eelkõige tähistatud operetirolle. Läbi aegade on neid rolle haaravalt esitanud Grete Sällik, Asta Vihandi, Sophie Sooäär, Riina Reinik, Sirje Puura, Margit Saulep, Marika Eensalu, Katrin Karisma, Elvi Nander, Aino Seep ja teised.
Rolle ooperis, operetis ja muusikalides.
Populaarsemaid subretirolle ooperis, operetis ja muusikalides:
Håvard Nordtveit

Håvard Nordtveit (sündinud 21. juunil 1990 Vatsis) on Norra jalgpallur, kes mängib kaitsva poolkaitsja või kaitsjana Saksamaa kõrgliiga klubis Hoffenheim ja Norra jalgpallikoondises.
Ta alustas klubikarjääri kodumaal Haugesundis, millega liitus 2006. aastal. Järgmisel aastal liitus ta Inglismaa kõrgliiga klubiga Arsenal, kuid liigadebüüdi tal klubi meeskonnas teha ei õnnestunud.
Klubikarjääri jooksul on Nordtveit mänginud veel Hispaania esiliigas Salamancas, Norra kõrgliigas Lillestrømis, Saksamaa kõrgliiga klubides 1. FC Nürnberg ja Mönchengladbachi Borussia ning Inglismaa kõrgliigas West Ham Unitedis ja Fulhamis. Hoffenheimi ridadesse kuulub ta 2017. aastast.
Debüüdi Norra jalgpallikoondises tegi Nordtveit 7. juunil 2011 sõprusmängus Leedu vastu. Koondisekarjääri esimese värava lõi ta 29. veebruaril 2012 sõprusmängus Põhja-Iirimaa vastu.
Viimsi Ettevõtlike Daamide Assotsiatsioon

MTÜ Viimsi Ettevõtlike Daamide Assotsiatsioon (lühend VEDA) on Harju maakonnas Viimsi vallas tegutsev naisorganisatsioon. Organisatsioon annab igal aastal välja aunimetust Viimsi Aasta Naine.
Organisatsioon asutati 2005.
Alassana Jatta

Alassana Jatta (sündinud 12. jaanuaril 1999 Sukutas) on Gambia jalgpallur, kes mängib ründajana Inglismaa tugevuselt neljanda liiga klubis Notts County.
2018. aasta novembris sõlmis ta Eesti kõrgliigasse kuuluva Paide Linnameeskonnaga kaheaastase lepingu. Enne seda mängis ta Gambia klubis Real de Banjul. Ta lõi oma Meistriliiga debüütmängus 8. märtsil 2019 Nõmme Kalju vastu kohe värava. Ta lõi 17 mänguga liigas 13 väravat ja oli Paide Linnameeskonnast lahkudes liigas resultatiivselt teine mängija. 2019. aasta juunis valiti ta Meistriliiga kuu parimaks mängijaks.
2019. aasta augustis siirdus ta Taani esiliigaklubisse Viborg FF. 21. augustil 2019 lõi ta oma debüütmängus Fredericia vastu värava. Hooajal 2019/20 lõi ta Taani esiliigas seitse väravat. 2021. aastal tõusis ta klubiga Taani kõrgliigasse. Taani kõrgliigas lõi Jatta esimese värava 1. aprillil 2022 mängus SønderjyskE vastu.
2024. aasta veebruaris siirdus ta Inglismaa tugevuselt neljanda liiga klubisse Notts County, kellega sõlmis kuni 2026. aasta juunini kehtiva lepingu. League Twos debüteeris ta 24. veebruaril 2024 mängus Crewe Alexandra vastu, kui sekkus mängu teise poolaja alguses David McGoldricki asemele.
Peits

Peits on puidus leiduvatest lahustuvatest ainetest (värvilistest tanniinidest) valmistatud puidutöötlusvahend, mis värvib puidu kas punakaks või pruuniks. Kasutatakse vesi- või etanoollahustes.
Puitpindade peitsimisega värvitakse puit soovitud tooni, varjatakse puidusina ning suurendatakse heledate puitude vastupidavust päikesekiirgusele. Spetsiifiliste peitsidega on võimalik vähendada puidu süttivust ning kaitsta puitu kahjurite eest.
Euroopa Muuseumifoorum

Euroopa Muuseumifoorum (inglise "European Museum Forum") on Euroopa Nõukogu juures museoloogia valdkonnaga tegelev organisatsioon.
Organisatsioon annab välja auhinda Euroopa aasta muuseum.
Organisatsioon asutati 1977 ja see on registreeritud Suurbritannias.
Tharsise platoo

Tharsise platoo on vulkaaniline platoo mis asub Marsi ekvaatori lähedal läänepoolkeral. Tharsisel asuvad Päikesesüsteemi suurimad vulkaanid, sealhulgas Arsia Mons, Pavonis Mons ja Ascraeus Mons, mis koos moodustavad Tharsis Montesi. 
Tharsis on kreeka-ladina transliteratsioon Tanahi Tarshishest, mida on kirjeldatud kui maailma lääneserval asuvat kohta.
Liimipüstol

Liimipüstol on kuumliimimiseks kasutatav tööriist. Liimiks on tahkes olekus termoplast, mis peale kuumutamist ning sulatamist kantakse püstoliga töödeldavale esemele. Liim on kasutamise ajal kuum ning võib kontakti korral nahka kõrvetada.
Kasutamine.
Silindrikujuline termoplasti padrun asetatakse püstolisse, mille järel see kuumeneb ning muutub vedelaks. Vedelal kujul on see esemele kandmiseks valmis. Seda tehakse, vajutades püstoli päästikule, mis laseb sulaliimi aeglaselt valla. Liim tahkestub mõne sekundi kuni minutiga.
Eelised/puudused.
Võrreldes tavaliste lahuseliste liimidega on tahkestumis- või kuivendamisprotsess lühem. Samuti ei esine liimi hõrenemist, nagu võib tavaliimidel juhtuda.
Termoplast püsib pikka aega kasutuskõlblikuna ning on jäätmena lihtsasti äravisatav (sorteeritav). Teiselt poolt ei saa seda kasutada soojustundlikel materjalidel. Väga kõrgetel temperatuuridel on sideme moodustamistugevus nõrgenenud, kuna liim on tavalisest vedelam.
Meremess

Meremess (ka Mere- ja vabaajamess) on mereteemaline üritus (mess), mida korraldatakse Tallinnas Eesti Näituste messikeskuses. Messi korraldab OÜ Eesti Paat.
2014. aastal toimus 14. meremess.
Heinz-Christian Strache

Heinz-Christian Strache (sündinud 12. juunil 1969 Viinis) on Austria poliitik, ta kuulub Austria Vabaduspartei ridadesse, olles 23. aprillist 2005 kuni 18. maini 2019 partei liider. Ta oli 18. detsembrist 2017 kuni 18. maini 2019 Austria asekantsler. Lisaks oli ta 8. jaanuarist 2018 kuni 18. maini 2019 Austria spordiminister.
Ta on väljaõppelt hambatehnik.
Isiklikku.
Ta on usutunnistuse poolest katoliiklane. Ta on teist korda abielus ning tal on kolm last.
Kyū Sakamoto

Kyū Sakamoto (jaapani keeles 坂本 九 "Sakamoto Kyū", sünninimi Hisashi Sakamoto 坂本 九 "Sakamoto Hisashi", kodanikunimi Hisashi Ōshima 大島 九 "Ōshima Hisashi"; 10. detsember 1941 Kawasaki – 12. august 1985 Takamagahara mägi Ueno küla, Gumma prefektuur) oli jaapani laulja ja näitleja.
Kyū Sakamoto 1961. aastal plaadistatud laul "Ue o muite arukō" sai Jaapanis populaarseks ja saavutas pealkirja "Sukiyaki" all 1963. aastal rahvusvaheliselt suurt edu.
Kyū Sakamoto hukkus lennuõnnetuses 1985. aastal.
Tallinna Noorsootöö Keskus

Tallinna Noorsootöö Keskus oli Tallinna Spordi- ja Noorsooameti allasutus, mis koordineeris noorsootööga seotut Tallinnas.
Keskus asutati 2000 ja lõpetas tegevuse 2014.
Keskuse juures tegutses teatristuudio Impro.
Neugrund

Neugrund (ka Neugrundi madal(ik)) on madal Lääne maakonnas Soome lahes Osmussaare lähedal Neugrundi meteoriidikraatri juures.
Lennart Meri auhind

Lennart Meri auhindu või Lennart Meri stipendiume on mitu:
Juri Mihhaljov

Juri Mihhaljov (28. juuni 1947 Šventoji (Leedu) (teiste andmete järgi Tšernivtsi (Ukraina)) – 11. märts 2019 Narva) oli Eesti lavastaja, Narva Ilmarise teatri asutaja ja kunstiline juht.
Juri Mihhaljov lõpetas 1971. aastal Tšernivtsi Riikliku Ülikooli slaavi filoloogia erialal ja 1975. aastal Leningradi Riikliku Kultuuriinstituudi rahvateatri lavastaja erialal. 1978. aastal kolis ta Narva ning töötas pealavastajana ja kunstilise juhina Narva Rahvateatris. 1989. aastal töötas ta Ilmarise teatris.
Alates 1993. aastast oli Juri Mihhaljov Eesti Lavastajate Liidu liige. Ta lavastas 75 lavatükki ja on ise 48 näidendi/instseneeringu autor. Omi näidendeid kirjutas ta pseudonüümi Petr Rimski all oma abikaasa neiupõlvenime järgi.
Muhammed Sanneh

Muhammed Sanneh (sündinud 19. veebruaril 2000 Serekundas) on Gambia jalgpallur, kes mängib äärekaitsjana Tšehhi kõrgliiga klubis Ostrava Baník ja Gambia jalgpallikoondises.
2019. aasta alguses sõlmis ta kaheaastase lepingu Eesti Meistriliigasse kuuluva Paide Linnameeskonnaga. Enne seda mängis ta kodumaal Real de Banjulis. Debüüdi Meistriliigas tegi ta 8. märtsil 2019 mängus Nõmme Kalju vastu.
2021. aasta jaanuaris läks ta Paide Linnameeskonnast laenule Ostrava Baníkisse. Hooaja 2020–21 lõpus omandas Baník Sannehi mängijaõigused.
Gambia jalgpallikoondises tegi Sanneh debüüdi 8. juunil 2021 sõprumängus Togo vastu.
Tema vanem vend Bubacarr Sanneh on mänginud Taani ja Belgia klubides ning kuulub samuti Gambia jalgpallikoondisse.
Tor Mikkel Wara

Tor Mikkel Wara (sündinud 27. detsembril 1964 Kárášjohka vallas) on Norra poliitik. Ta kuulub Progressiparteisse. Ta on 4. aprillist 2018 kuni 29. märtsini 2019 Norra justiits-, avaliku julgeoleku ja sisserände minister.
Ta sündis aastal 1964 Kárášjohka vallas Finnmargi maakonnas. Ta oli aastatel 1987–1989 Oslo volikogu liige ning Progressipartei noorsoo-organisatsiooni eestseisja. Aastatel 1989–1993 oli ta Stortingi liige.
4. aprillist 2018 kuni 29. märtsini 2019 oli ta Norra justiits-, avaliku julgeoleku ja sisserände minister.
Yann Michael Yao

Yann Michael Yao (sündinud 20. juunil 1997 Dabous) on Elevandiluuranniku jalgpallur, kes mängib äärepoolkaitsjana Slovakkia kõrgliiga klubis Trnava Spartak.
Enne Euroopasse siirdumist mängis ta kodumaal AS Denguélés. 2017. aastal liitus ta Austria esiliiga klubiga Floridsdorfer AC ja 2018. aasta jaanuaris Meistriliigasse kuuluva Paide Linnameeskonnaga. Debüüdi Meistriliigas tegi ta 3. märtsil 2018 mängus FCI Levadia vastu. Esimese värava lõi ta liigas sama aasta 10. augustil mängus FC Flora vastu.
2020. aastal siirdus ta Trnava Spartakisse.
Marina Diamandis

Marina Lambrini Diamandis (kreeka k. "Μαρίνα-Λαμπρινή Διαμάντη", sündinud 10. oktoober 1985), esinejanimega Marina, varem ka Marina and the Diamonds, on inglise laulja ja laulukirjutaja. 
Ta saavutas tuntuse tänu oma 2012. aasta hittsinglile "Primadonna". 
2016. aastal teatas laulja, et teeb muusikas pausi. 2018. aasta novembris andis Clean Bandit koos Marina ja Puerto Rico laulja Luis Fonsiga välja singli "Baby". 
2019. aastal andis ta välja singli "Handmade Heaven", mille muusikavideo on filmitud Eestis Lahemaa rahvuspargis ja Viru rabas.
22. mail 2022 Londonis kontserti andes teatas Marina rahvale, et 2021. aasta album "Ancient Dreams in a Modern Land" jääb tema viimaseks koostööks plaadifirmaga Atlantic Records ja et ta on nüüdsest peale iseseisev muusik.
Albumid.
"Love + Fear", 2019.
Albumil on 16 singlit ja see ilmus kahe osana, millel mõlemal on 8 singlit.
Isiklikku.
Marina Diamandise ema on pärit Walesist, isa on aga kreeklane. 
Aastatel 2016–2020 oli Marina suhtes inglise elektroonilise muusika bändi Clean Banditi bassisti Jack Pattersoniga. Marina ütleb, et tema uusima albumi, "Ancient Dreams in A Modern Land" teise poole veidi melanhoolsemad ja lahkumismeeleolu kandvad laulud räägivadki just nende lahkuminekust.
Héctor Núñez Segovia

Héctor Núñez Segovia (sündinud 15. aprillil 1992 Valparaísos) on Tšiili jalgpallur, ründaja.
Ta alustas klubikarjääri kodumaal Santiago Wanderers. Ta mängis klubi meeskonnas Tšiili kõrgliigas aastatel 2010–2012. Seejärel mängis ta Tšiili kõrgliigas kaks hooaega Unión La Caleraga ning hooajal 2013/2014 Tšiili esiliigas Concepcióni meeskonnas.
2014. aastal liitus ta Austria Regionalliga klubiga WSG Wattens. Esimesel hooajal lõi ta liigas 10 väravat ja teisel, 2015/2016 hooajal 11 väravat. Hooajal 2015/2016 sai Wattens liigas esikoha ja tõusis esiliigasse.
Hooajal 2016/2017 mängis Segovia Guatemala kõrgliiga klubis Cobán Imperial.
2019. aasta veebruaris liitus ta Nõmme Kaljuga. Debüüdi Meistriliigas tegi ta 8. märtsil 2019 mängus Paide Linnameeskonna vastu. 2019. aasta juulis lõpetas Kalju temaga poolte kokkuleppel lepingu. Tema ainsaks väravaks Meistriliigas jäi 17. mail löödud värav Kuressaare vastu. Pärast Kaljust lahkumist kuulus ta kuni 2019. aasta lõpuni Paraguay kõrgliiga klubi General Díazi meeskonda.
Baltic Bikini

Baltic Bikini on Balti riikide ühine merepäästeõppus. Õppuse eesmärkide seas on õpetada õhusõidukite meeskonnaliikmeid lennuõnnetuse korral ja katsetada sellise õnnetuse korral koostööd õhuväe ja mereväega.
Esimene õppus toimus 2004 Leedus.
Igal aastal toimub õppus erinevas Balti riigis.
Ellinton Antonio Costa Morais

Ellinton Antonio Costa Morais (enam tuntud kui Liliu; sündinud 1. märtsil 1990 Baurus) on Brasiilia jalgpallur, kes mängib ründajana Eesti Meistriliiga klubis Tallinna FCI Levadia.
Ta alustas klubikarjääri 2009. aastal Belgia kõrgliigaklubis Westerlo. Seejärel mängis ta Brasiilia klubides CRB ja Rio Verde (kummagi klubiga ei mänginud ta Brasiilia üleriigilisel liigatasandil), Küprose kõrgliigas Ethnikos Achnas ja Nea Salamis Famagustas, Iisraeli kõrgliigas Hapoel Ra'ananas ning Malta kõrgliigaklubides Birkirkara ja Gżira United.
2017. aasta juulis liitus ta Eesti Meistriliigasse kuuluva Nõmme Kaljuga. 2017. aasta hooaja teisel poolel lõi ta Meistriliigas 18 mänguga 16 väravat. 2018. aastal tuli ta Nõmme Kaljuga Eesti meistriks. Ta lõi sel hooajal 31 väravat ja oli liiga suurim väravakütt.
2019. aasta augustis liitus ta Rootsi esiliiga klubiga IF Brommapojkarna, kus lõi üheksa mänguga ühe värava. 2020. aastal siirdus ta Soome kõrgliigaklubisse Turu Inter. Esimese ja ainsa värava Soome kõrgliigas lõi ta 26. juulil 2020 mängus Haka vastu. 2021. aastal mängis ta Peruu kõrgliigaklubis Sport Huancayo, lüües 19 mänguga viis väravat. 2022. aasta jaanuaris naasis ta Eesti Meistriliigasse, liitudes Levadiaga.
Stara Žadova

Stara Žadova (ukraina keeles "Стара Жадова") on küla Ukrainas Tšernivtsi oblastis Storožinetski rajoonis.
Valdo Kalm

Valdo Kalm (sündinud 27. aprillil 1966) on Eesti tippjuht ja ühiskonnategelane. Olnud Eesti Mobiiltelefoni (EMT), Eesti Telekomi (hiljem Telia Eesti) ja Tallinna Sadama juhatuse esimees.
Haridus.
1984 lõpetas Tallinna 37. Keskkooli. Astus Tallinna Tehnikaülikooli õppima automaatika ja telemehhaanika eriala, mille lõpetas 1992. aastal.
Töökäik.
1986. aastal asus tööle Tallinna Telefonivõrgu hooldusspetsialistina, seejärel peainseneri, haldus- ja müügidirektorina. 1997. aastal sai Eesti Telefoni juhatuse liikmeks. Oli aastatel 2000–2003 telefonioperaator Elion Ettevõtted juhatuse esimees, seejärel aastatel 2003–2014 mobiilioperaator EMT juhatuse esimees.
Paralleelselt EMT juhatuse esimehena oli aastatel 2007–2016 Tallinna börsil noteeritud valdusfirma Eesti Telekom juhatuse esimees.
Alates 2016. aasta jaanuarist Tallinna Sadama nõukogu ta juhatuse esimeheks. Tema juhtimisel erastati kolmandik sadamaoperaatorist aktsiate avaliku esmaemissiooni teel ning ettevõtte aktsiad noteeriti 13. juunil 2018 Tallinna börsil (ametliku nimega Nasdaq Tallinn).
Ühiskondlik töö.
Eesti Ajaloomuuseumi nõukogu liige, tööandjate keskliidu volikogu aseesimees ning heategevusliku Lionsi ja ka Šoti Klubi liige.
Hobid: purjetamine, tuletornide pildistamine.
Isiklikku.
Isa Evald Kalm. Ema, filoloog ja leedu keele tõlk Aldona Kalm. 
Abikaasa Marje Kalm, tütar Kadi Isotamm ja poeg Lauri Kalm.
François (Orléansi hertsog)

François Gaston Michel Marie d’Orléans (15. august 1935 Woluwe-Saint-Pierre, Belgia – 11. oktoober 1960 Iferhounène, Alžeeria) oli Prantsusmaa sõjaväelane (alamleitnant).
Tema vanemad olid Prantsusmaa (Orléansi) kuningliku perekonna pea, Pariisi krahv Henri (1908–1999) ja Orléans-Bragance'i printsess Isabelle (1911–2003). Kuni 1949. aastani elas ta koos vanematega eksiilis Belgias, Marokos, Hispaanias ja Portugalis. 1949. aastal lõpetas ta Beauvais' põllumajandusinstituudi ja 1959. aastal Cherchelli sõjakooli. Langes Alžeerias. Isa nimetas ta postuumselt Orléansi hertsogiks ja vabariigi president Charles de Gaulle Auleegioni rüütliks. 
Maetud Dreux' kabelisse 16. jaanuaril 1961.
Õnnepank

Õnnepank on Eesti portaal, kus registreerunud kasutajad saavad teineteisele mistahes heasid tegusid teha. Kui kellegi abipalve täidetakse, siis saadakse "raha", milleks on "Tänutähed". Portaali haldab MTÜ Õnnepank. Õnnepanga asutas 2008 Aire Kivi.
Kobrusepa

Kobrusepa on eesti perekonnanimi.
Perekonnanime Kobrusepa (Kobbroseppa) on pandud Munalaskme mõisavallas Nissi kihelkonnas Harjumaal. 2025. aasta 1. jaanuari seisuga on perekonnanimi Kobrusepa Eestis 17 mehel ja 15 naisel.
Paartalu

Paartalu on eesti perekonnanimi.
Nimede eestistamisel määrati Paartalu uueks perekonnanimeks isikuile, kelle perekonnanimi oli Partaal (1936. aastal Kõnnu vallas). 2018. aasta 1. jaanuari seisuga on perekonnanimi Paartalu Eestis 7 mehel ja 9 naisel.
Khengi keel

Khengi keel on Hiina-Tiibeti keelkonna Tiibeti-Birma keelte tiibeti harusse kuuluv keel, mida emakeelena räägivad khengid Bhutanis.
Khengi keelt räägib 65 000 inimest, neist 50 000 emakeelena.
Cyrano de Bergerac

Savinien de Cyrano de Bergerac (6. märts 1619 – 28. juuli 1655) oli prantsuse kirjanik.
Cyrano teosed "Teine maailm ehk Kuu riigid ja impeeriumid" ("L'Autre Monde: ou les États et Empires de la Lune"; avaldatud postuumselt 1657) ja "Päikese riikide ja impeeriumide koomiline ajalugu" ("Les États et Empires du Soleil"; avaldatud postuumselt 1662) olid moodsa teadusulme eelkäijad.
Temast on loodud mitmeid teoseid. Neist rahvusvaheliselt tuntuim on Edmond Rostandi näidend "Cyrano de Bergerac". Eestis aga Eino Tambergi ooper "Cyrano de Bergerac".
Cyrano de Bergeraci järgi on nimetatud asteroid 3582 Cyrano.
Märkused.
 Kuigi 6. märtsi tuuakse sageli välja tema sünnikuupäevana, siis täpsem on öelda, et sel päeval ta ristiti. Tollel ajal toimus Pariisis ristimine tavaliselt kolme päeva jooksul alates sündimisest ja ei ole välistatud see, et de Bergerac võis samal kuupäeval sündida. Teave täpsest kuupäevast ei ole aga meie ajani säilinud.
Bakuu Riiklik Ülikool

Bakuu Riiklik Ülikool (aserbaidžaani keeles "Bakı Dövlət Universiteti") on ülikool Aserbaidžaanis Bakuus. 
Ülikool kuulub Euroopa Ülikoolide Assotsiatsiooni.
Ülikool on asutatud 1919. aastal.
Ülikoolis õpib umbes 22 500 üliõpilast. Õppejõude on umbes 1300 ja neist umbes 250 on doktorikraadiga.